《读南华杂篇述以五言十一章 其七 盗蹠》
明代·郭之奇

大盗满时君，纵横千士奔。田齐首篡夺，三晋久同群。

芊嬴迭王霸，周燕总缀繁。漆园倜傥吏，故作谬悠言。

所诋宁丘圣，其词曰蹠云。城莫天下大，主惟黄帝尊。

战蚩流野血，凌暴始纷纷。为君若尧武，反性或徒勤。

为臣若干比，忘身以自欣。其诸一节士，申沉介复焚。

天地长今古，人死促晨昏。悲哉有时具，枉托无穷门。

尼父犹趋走，馀子何嚣烦。颛孙询苟得，成败孰能分。

知和诏无足，名利果如云。汲汲狂狂者，非真岂足论。

人以全真足，道以不言闻。惟狂克念作，盗言亦可存。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。